作者:王周
標題:巫廟
內容:巴水走若箭，峽山開如屏。洶湧匹練白，崷崒濃藍青。崖空蓄雲雨，灘惡驚雷霆。神仙宅幽邃，廟貌橫杳冥。隱約可一夢，縹緲餘千齡。名利有所役，舟楫無暫停。悉窣垂肸蠁，祠禱希安寧。鴉鴉爾何物，飛飛來廟庭。紛紛颺寥泬，遠近隨虛舲。鐵石礪觜爪，金碧輝光翎。翔集託陰險，鵮啄貪羶腥。日既恃威福，歲久為精靈。依草與附木，誣詭殊不經。城狐與社鼠，瑣細何足聽。況乎人假人，心闊吞滄溟。